ડોડી, માદળિયાં કે તાવીજની પરંપરા ગુજરાતમાં કે ભારતમાં જ છે એવું નથી. યુરોપ અને અમેરિકામાં માદળિયાં અને નજરબંધી માટેના પારાની માળા લોકો પહેરતા આવ્યા છે. અંગ્રેજીમાં માદળિયાં કે તાવીજને ચાર્મ અથવા સ્પેલ્સ કહે છે. જો કોઈ પદાર્થનું તાવીજ ન હોય તો અમુક શબ્દોનો મંત્ર પણ રક્ષણ માટે અપાતો હતો. બ્રાહ્મણોને રક્ષણ માટે ગાયત્રી મંત્ર શીખવાય છે તે રીતે યુરોપમાં પણ મંત્રોચ્ચાર માટે શબ્દો અપાતા હતા. યુરોપમાં તો કોઈ ઉપર ટોણો કરવા કે એને વશમાં કરવા માટે વ્યક્તિના નામ ઉપર જાદુ કરવામાં આવતું હતું. કોઈને નુકસાન પહોંચાડવા માટે તેનું નામ જાણી લેવાતું હતું. પછી એ નામ ઉપર મેલી વિદ્યા અજમાવાતી હતી. આપણે ત્યાં બચપણમાં ટીનુ, ટીનિયો, ખોડો, બચી, ભૂરી, ભફળો, બેબલી, ભૂરિયો જેવા હુલામણાં નામો રાખવા પાછળનું એક કારણ કોઈ સાચું નામ જાણીને બાળક પર મેલી વિદ્યા ન અજમાવે તે પણ છે.